સમાજમાં હજી આજેય સ્ત્રીઓની મૂળભૂત જરૂરિયાત અંગે આંખ આડા કાન કરવામાં આવે છે. મુંબઈની જ વાત કરું તો રોજ લાખો સ્ત્રીઓ લોકલ ટ્રેનમાં પ્રવાસ કરે છે એ ધ્યાનમાં રાખીને લેડીઝ સ્પેશિયલ ટ્રેન શરૂ કરવામાં આવી છે. પણ મુંબઈના એકપણ પ્લેટફોર્મ પર મહિલાઓ માટેના શૌચાલય ઉપયોગમાં લઈ શકાય એવી સ્થિતિમાં નથી. શું સ્ત્રીઓ પાસેથી ઓછું ભાડું વસૂલવામાં આવે છે? ખેર આ તો એક મુદ્દો છે. બાકી સ્ત્રી ભ્રૂણ હત્યા થતી સાંભળી છે, ક્યારેય પુરુષ ભ્રૂણ હત્યા સાંભળ્યું છે? સ્ત્રીઓ પર એસિડ ફેંકાય છે, તેને જીવતી બાળી મુકાય છે, બળાત્કાર થાય ને ત્યારબાદ તેની ક્રૂર હત્યા પણ થાય. સ્ત્રી હોવું એ મારે માટે ગર્વની બાબત છે. સાથે મારી જાતિ પર થતા અન્યાયો અને અત્યાચારને સમજી શકું કે અનુભવી શકું છું. મને બાઈઓની વાતોમાં પણ રસ પડે છે અને ગૃહિણીની વાતોમાં પણ રસ પડે છે. એ સિવાય જો અન્યાય વિરુદ્ધ બોલવું તે ગુનો હોય તો મને નારીવાદી કહેવડાવવામાં પણ વાંધો નથી.